Mila Gvardiol je rodjena 1979. godine u Beogradu. Diplomirala je 2004. na Fakultetu primenjenih umetnosti u Beogradu na Odseku zidno slikarstvo. Doktorirala je 2012. godine na Interdisciplinarnim studijima Univerziteta umetnosti u Beogradu na Odseku za digitalnu umetnost. Članica je ULUS-a od 2006. godine, a od 2011. i ULUPUDS-a. Zaposlena je u zvanju vanrednog profesora na Fakultetu za digitalnu produkciju u Sremskoj Kamenici i Fakultetu primenjenih umetnosti u Beogradu. Izlagala je na 32 samostalne i preko 250 grupnih izložbi. Učesnica je festivala digitalne umetnosti i likovnih kolonija. Nekoliko puta je nagradjivana za svoj rad.

Dela umetnice Mile Gvardiol proističu iz njene fasciniranosti arhitekturom i apstraktnim formama koje iz nje proizilaze. Na arhitekturu Mila je oduvek gledala kao na umetnost potpuno ravnopravnu sa slikarstvom te je i doživljava kao geometrijsku formu i element svoje kompozicije. Upravo stoga arhitektura kao inspiracija je u fokusu njene umetnosti, bilo da se izražava kroz slikarstvo, digitalnu sliku ili video. U Milinim delima arhitektura je ogoljena i svedena samo na formu, poput skulpture. Umetnica je ne doživljava kao čovekov habitat već kao entitet za sebe, rasčlanjući je i od njenih najintrigantnijih delova stvarajući apstraktne forme koje grade kompoziciju. Izmeštajući primarnu namenu arhitekture Mila od nje pravi estetski doživljaj koji svojom veličinom posmatraču postavlja pitanja vezna za njegove izbore, odluke, stremljenja, dileme, ciljeve, uspone, padove…